Vitézi ének
Szomorúan leng a
Kuruc kurzus-zászló,
Mert kibukott végkép
Budavári László.

Szép turáni fejét,
Melyen harag ragyog,
Nem látjátok többé
Parlamenti padok!

Szép fajmagyar hangja,
Melyben sok a gixer,
Nem szól közbe többé
Ezer ixedikszer.

Szép zamatos öklét
Nem szorítja össze,
Hogy a destruktív saj-
Tót végre letörje!

Rossz időket élünk,
Rossz csillagok járnak,
Budavári László,
Ki jöhet utánad?

Irtam kilencszázban
És huszonkettőben,
Nyári rekkenőben,
Szörnyű bökkenőben. 
Versek